**ΝΙΚΟΣ ΚΑΖΑΝΤΖΑΚΗΣ**

**Η «Νέα Παιδαγωγική»**

**Κειμενικό είδος**: πεζό, αυτοβιογραφικό κείμενο, στο οποίο ο συγγραφέας αναφέρει βιώματα, προσωπικές εμπειρίες και αναμνήσεις από την προσωπική του ζωή. Το απόσπασμα του σχολικού βιβλίου προέρχεται από το πεζογράφημα του Ν. Καζαντζάκη “**Αναφορά στον Γκρέκο**“. Την μυθιστορηματική αυτοβιογραφία του Νίκου Καζαντζάκη, την οποίαν ο θάνατός του το 1957 δεν του επέτρεψε να ολοκληρώσει, αλλά το βιβλίο εκδόθηκε το 1961. Ο ίδιος ο συγγραφέας αποκάλεσε το έργο αυτό την πνευματική του αυτοβιογραφία.



**Θέμα**: Οι αναμνήσεις του αφηγητή από την πρώτη μέρα του στο σχολείο και από τη συμπεριφορά του δασκάλου της Τετάρτης τάξης.

**Βασική ιδέα**: Τα αρνητικά βιώματα των παιδιών από το σχολείο σε παλαιότερες εποχές, κατά τις οποίες κυριαρχούσε το αυταρχικό παιδαγωγικό σύστημα.

**Ενότητες – Πλαγιότιτλοι**:

* **1η ενότητα**: «Με τα μαγικά… έδειξε τη βίτσα»: Οι πρώτες εντυπώσεις από το σχολείο και το δάσκαλο.
* **2η ενότητα**: «Από το Δημοτικό Σκολειό… ας φέρει βούτυρο»: Ο δάσκαλος της τέταρτης τάξης και η Νέα Παιδαγωγική.

**Χαρακτηρισμός προσώπων:**

1. **Ο μικρός Νίκος Καζαντζάκης**: Έχει ανάμεικτα συναισθήματα την πρώτη μέρα που πάει στο σχολείο: χαρά, ανυπομονησία και περηφάνια αλλά και ανησυχία, φόβο και ταραχή.
2. **Ο πατέρας του**: Αυστηρός, παλαιών αρχών, αγαπάει το παιδί του και ενδιαφέρεται για τη μόρφωσή του, όμως δεν είναι τρυφερός, κρύβει τα συναισθήματά του, υπερήφανος για το γιο του που πάει στο σχολείο, αντιλαμβάνεται το φόβο του παιδιού αλλά το στηρίζει διακριτικά.
3. **Η μητέρα του**: Παραδοσιακή, τρυφερή, αγαπά το παιδί της, το προσέχει, το νοιάζεται, νιώθει περηφάνια που θα πάει στο σχολείο και το στηρίζει με τον τρόπο της (κλωνί βασιλικός, σταυρός).
4. **Ο δάσκαλος**: Αυστηρός, απόμακρος, άγριος, ο φόβος των μαθητών (τον φαντάζονται σαν διάβολο), χρησιμοποιεί απαρχαιωμένες και ξεπερασμένες πρακτικές, όπως τον ξυλοδαρμό. Ιδιαίτερη αναφορά γίνεται στο δάσκαλο της Τετάρτης τάξης που είναι αυταρχικός και σκληρός (ξυλοδαρμοί, νουθεσίες και απειλές), δεν ενδιαφέρεται καθόλου για τον ψυχισμό των μαθητών.

**Σύγκριση:**

* **Παλαιότερο εκπαιδευτικό σύστημα:**Δασκαλοκεντρικό, χωρίς διάλογο, στόχος του ο σωφρονισμός των μαθητών με νουθεσίες, απειλές και ξυλοδαρμούς. Ο δάσκαλος αποτελούσε “αυθεντία” , κέρδιζε τον σεβασμό με το φόβο.
* **Σύγχρονο εκπαιδευτικό σύστημα:**Παιδοκεντρικό, με διάλογο, στόχος του η ελεύθερη ανάπτυξη της προσωπικότητας των μαθητών και ο ρόλος του δασκάλου καθοδηγητικός και υποστηρικτικός με απόλυτο σεβασμό στην προσωπικότητα των μαθητών.

**Αφηγηματικοί τρόποι:**

**Αφήγηση**: Σε α΄ πρόσωπο (πρωτοπρόσωπη), παρουσιάζει τα γεγονότα με χρονολογική-γραμμική σειρά.

**Αφηγητής**: Ο ίδιος ο συγγραφέας, στηρίζεται σε προσωπικά του βιώματα και συμμετέχει στα γεγονότα, είναι πρωταγωνιστής (ομοδιηγητικός).

**Διάλογος**: Μας πληροφορεί για τη συναισθηματική κατάσταση των ηρώων, το ύφος τους, κάνει το κείμενο  ζωντανό, άμεσο και παραστατικό (ΖΑΠ).

**Περιγραφή**: Υπάρχουν σύντομες περιγραφές του παιδιού πριν πάει στο σχολείο, του πρώτου δασκάλου, και του δασκάλου της Τετάρτης Δημοτικού που συμβάλλουν με τη σειρά τους  στην ζωντάνια και παραστατικότητα του κειμένου.

**Χρόνος**: Η παιδική ηλικία του Νίκου Καζαντζάκη τη δεκαετία 1890-1900.

**Χώρος**: Το Ηράκλειο της Κρήτης.

**Γλώσσα**: Απλή δημοτική με κρητικούς ιδιωματισμούς (σφαγάρι, περφάνια, φούχτα, αντρειευούμουν, χτίρι, παρέδωκε, κάμε, σκολειό, θωράς, τυλιγαδίζουν).

**Ύφος**: Λιτό, γλαφυρό, ειρωνικό, χιουμοριστικό.

**Εκφραστικά μέσα:**

1. **Μεταφορές**: «μαγικά μάτια», «πολύβουο, γεμάτο μέλι και μέλισσες μυαλό», «κρέμασε το χρυσό σταυρουλάκι της βάφτισής μου», «τινάχτηκα», «σήκωσα τα μάτια», «θα μάθεις γράμματα να γίνεις άνθρωπος», «κάρφωσα τα μάτια μου», «το κρέας δικός σου, του ’πε, τα κόκαλα δικά μου· μην τον λυπάσαι, δέρνε τον, κάμε τον άνθρωπο», «εργαλείο που κάνει τους ανθρώπους», «ένας σωρός παιδικά κεφάλια», «θα ’χουν γίνει κρανία», «γενάκι σφηνωτό», «θυμωμένα μάτια», «δε θωράς, μωρέ, πώς τυλιγαδίζουν τα πόδια του;», «τα μάτια σας τέσσερα», «έδεσα κόμπο την καρδιά μου».
2. **Παρομοιώσεις**: «σαν ένα μικρό καταστολισμένο σφαγάρι», «σαν κρανία».
3. **Προσωποποίηση**: «η Παιδαγωγική έλειπε, θα ’ταν σπίτι».
4. **Εικόνες**: Η εικόνα της μητέρας που αποχαιρετά το μικρό αγόρι, η εικόνα του σχολείου, η εικόνα του παιδιού που κρατά το χέρι του πατέρα του, η εικόνα του δασκάλου με τη βίτσα, η εικόνα του διευθυντή του σχολείου, η εικόνα του ξυλοδαρμού.
5. **Ειρωνεία**: “κι είχε φέρει, λέει, μαζί του τη Νέα Παιδαγωγική.  — Πού είναι, κυρ δάσκαλε, ρώτησα, η Νέα Παιδαγωγική; γιατί δεν έρχεται στο σκολειό; ” , “Μα για να καταλάβετε καλύτερα, να κρατάει καθένας σας κι από ένα αυγό· όποιος δεν έχει αυγό, ας φέρει βούτυρο!”
6. **Χιούμορ**: “…κάρφωσα τα μάτια μου στην κορφή του κεφαλιού του να δω αν έχει κέρατα· μα δεν είδα, γιατί φορούσε καπέλο”
7. **Ασύνδετο σχήμα: “**Πηγαίναμε, πηγαίναμε, περάσαμε τα στενά σοκάκια, φτάσαμε στην εκκλησιά του Αϊ-Μηνά, στρίψαμε, μπήκαμε σ’ ένα παλιό χτίρι, με μια φαρδιάν αυλή, με τέσσερις μεγάλες κάμαρες στις γωνιές κι ένα κατασκονισμένο πλατάνι στη μέση.”